འ་སྤྲིན་དག་པ་ལྟར་སིང་ངེ་བཞག མ་བཅོས་པར་ཆད་དེ་བཞག འདུས་སུ་མི་འཇུག་པར་རྒྱ་བསྐྱེད་ལ། བློས་བསྒོམ་རྒྱུ་ཅི་ཡང་མེད། བསམ་མནོ་སྤྲས་སྤྲོས་ཅི་ཡང་མེད་པར་རང་བབས་སུ། རྟོག་པ་ཁ་དྲག་པས་མ་ཡེངས་ཙམ་དུ་དྲན་པར་བྱེད་ཅིང་མི་བསྒོམ་པར་འཇོག་པ་ཡིན་ཏེ། རྒྱུ་ལ་ངན་པ་གཅིག་སྤྱི་ལས་ལ་བཏང་བ་ལྟ་བུ་གཅིག་དགོས་གསུངས། དེ་ལྟར་ཅི་ཡང་མི་བསྒོམ་པས་ཡིད་ལ་བྱར་མེད་ཅེས་བྱ། བློས་མ་སླད་པས་སྣལ་མ་ཞེས་བྱ། རྩོལ་མེད་དུ་འདུག་པས་བྱར་མེད་ཅེས་བྱ། ཆེད་དུ་མི་བསྒོམ་པས་བསྒོམ་མེད་ཅེས་བྱ། རྟོག་པ་ལ་མ་ཡེངས་པས་ཡེངས་མེད་ཅེས་བྱ་བ་ཡིན། དེ་ལྟར་མ་བཅོས་པའི་བསྒོམ་དེ་རྗེས་སྤྱོད་ལམ་དང་བསྲེ་མ་ཤེས་ན་ལམ་དུ་བོགས་མི་ཡོང་བས། སྤྱོད་ལམ་དང་བསྲེ་བ་ནི། དང་པོ་འགྲོ་བ་ལ་བསྲེ་བ་ནི། སེམས་མ་བཅོས་པའི་ངང་ནས་གོམ་པ་རེ་རེ་གཉིས་གཉིས་ཕྱིན་ཅིང་ཨེ་ཡོང་བལྟ། དེ་ལ་འོང་ན་དེ་ལས་མང་བ་ལ་བལྟ་ཞིང་། འཕྲང་མི་བདེ་བ་ལ་འགྲོ་ན་ཡེངས་མི་ཡེངས་བལྟ་གསུངས། དེ་ལྟར་ཟས་ཟ་བའི་དུས་སུ་ཡང་ཁམ་རེ་ཁམ་གཉིས་མྱུར་དུ་ཁྱུར་རེ་ཁྱུར་རེ་བ་ལ་བསྲེ་གསུངས། གཏམ་རེ་རེ་གཉིས་གཉིས་ནས་མང་བའི་བར་དུ་བསྲེ། གཞན་ལ་སྙན་པ་བག་ཙམ་སྒྲོག་པ་ཡིན། དེ་ཡན་ཆོད་ཐུན་དང་པོའི་འཕྲོས་ཡིན་གསུངས། གཉིས་པ་གསོལ་བ་འདེབས་པ་དང་འཇོག་ལུགས་ལྔ་པོ་སྔར་བཞིན་གསུངས་ནས། བསྒོམ་སྐྱོན་བཅོས་པ་ནི། བྱིང་བ་དང་། རྨུགས་པ་དང་། རྒོད་པ་དང་གསུམ་ཡིན་ཏེ། ཐུན་འཇོག་ལ་སོགས་ན་གསལ་བས་འདིར་མ་བྲིས་སོ།། གསུམ་པ་སྔོན་འགྲོ་བྱེད་ལུགས་ལྔ་པ་རྣམས་ཀྱང་གསུངས་ནས། གསོལ་འདེབས་དང་བསྒོམ་འདེབས་ལུགས་སྔར་བཞིན་མཛོད་གསུངས། ཡང་ཞལ་ནས། བསྒོམ་འདེབས་པ་ལ་བླ་མ་རང་སྤྲོས་བྲལ་གྱི་ངོ་བོ་མཐོང་བ་ཡན་ཆོད་གཅིག་དགོས། དེས་ཀྱང་རོ་གཅིག་ཏུ་ཁྲིད་མི་ཤེས་པས། མ་ཐལ་ཡང་རོ་གཅིག་ཆུང་དུ་རྟོགས་པ་གཅིག་དགོས། གཤའ་མར་བྱེད་ན་སྒོམ་མེད་ཆེན་པོ་སྐྱེས་པ་གཅིག་དགོས་ཏེ། མཉམ་རྗེས་རྩ་བ་ནས་དག་པ་དགོས་གསུངས། དེ་ལྟ་བུའི་བླ་མ་དེས་སློབ་མ་ཉམས་མྱོང་བཟང་པོ་ཡོད་པ་ལོ་རེ་ཙམ་ཉམས་མྱོང་དེ་སྐྱོང་དུ་བཅུག་ན། ཟག་བཅས་ཀྱི་མངོན་ཤེས་ལ་སོགས་པ་བཤད་པ་ལྟར་བྱུང་། དེ་ནས་ཉམས་དེ་འཇིག་དགོས་པ་ཡིན། འགྲོ་མགོན་འབྲི་གུང་པ་ཀུན། ཕྱག་རྒྱ་ཆེན་པོའི་ཁྲིད་མ་ཚར་བར་ཆོས་དྲུག་མི་འདེབས་པ་ཡང་གཏུམ་མོའི་ཉམས་བཟང་པོ་དེ་ཡིས་བསྒྲིབས་ནས། རྟོགས་པའི་གེགས་སུ་སོང་གི་དོགས་པ་ཡིན་པར་འདུག་གསུངས། དེ་ལྟར་རྩེ་གཅིག་ཉམས་དེ་འཇིག་དགོས་ཏེ། དེ་ཡང་མོས་གུས་ཀྱིས་རང་ཞིག་ལ་སོང་པ་དེ་བསྒོམ་བརྟན་པ་གཅིག་འོང་། ཉམས་མ་ཞིག་པར་ངོ་སྤྲད་ན་གོ་ཡུལ་གཅིག་ལས་མི་འོང་། རྫོགས་ཆེན་དང་དྭ་ཧ་ལ་སོགས་པ་ཤེས་རབ་ཅན་གྱིས་ཉན་ཙ་ན། འཕྲལ་ལ་བསྒོམ་ཡོད་པ་འདྲ་བ་གཅིག་འོང་གི་འདུག་སྟེ། གཞུག་ཏུ་སོང་ཙ་ན་ཉམས་མེད་པའི་སྟོབས་ཀྱིས་སོ་མི་ཐུབ་པར་རྩལ་གྱིས་འགྲོ་ཡིན་འདུག བུ་ཀུན⁽1729⁾ སློབ་མ་གཅིག་རང་ལུགས་སུ་ཁྲིད་དུ་བྱེད་ན། ཆོས་རྗེ་རས་པའི་ཞལ་ནས། གཞན་བསྒོམ་འདེབས་པ་ལ་མཁས་ང་བསྒོམ་ཞིག་པ་ལ་མཁས་གསུངས་པས། གསོལ་འདེབས་ཀྱང་ནས་འཛུར་དུ་བཅུག་པས། བྱིན་རླབས་ཀྱིས་རང་ཞིག་ལ་འགྲོ་བ་ཡིན། སློབ་དཔོན་མཚན་ཉིད་པ་ཀུན་གྱིས་མཐོང་ལམ་སྐྱེས་པ་ལ། བསྐལ་པ་གྲངས་མེད་གསུམ་དུ་དགུག་ནུས་ཀྱི་གདའ་བ། འོ་སྐོལ་སྒོམ་ཆེན་པ་ལ་དེ་ཙམ་གྱི་རིང་རྒྱུ་ཅི་བདོག སྒོམ་ཆེན་སྣལ་མ་རང་གཅིག་འབྱུང་ན་ཟླ་བོ་ཡི་ཁ་རྗེ་ལ་བརྩེག་རྒྱུ་ཅི་ཡང་མེད། དུས་ད་ལྟའི་དཔོན་སློབ་གཉིས་ཀ་འདོད་ཀ་སྐྱེན་མོ་རེ་བྱས་ནས། ཁྲིད་ཚོགས་བྱིད་ལ་ཚར། མག་ལ་ཚར་ཟེར་ཞིང་། ཚེ་འདིའི་མདུན་མ་རེས། ཤི་བསྡམས་ཀོ་བསྡམས་སུ་བསྡམས་ནས། འཇིག་རྟེན་ཆོས་བརྒྱད་ཀྱི་གོ་བར་ཞུགས་པ་རྣམས་ལ་སྒོམ་ཡོང་དུ་རེ་བ་དེ་ལྟས་ངན་རང་ཡིན། རྒྱ་གལ་ཏེ་ངོ་མཐོང་བ་ཙམ་རེ་བྱུང་ན་ངས་ཁྲིད་ཚར་ཟེར་ཞིང་ང་རྒྱལ་རེ་བྱས་ནས་ཡོང་གདའ་བ། ཕྱག་རྒྱ་ཆེན་པོ་ལ་ང་རྒྱལ་གཅིག་འོང་བ་དེ། གཞན་རྣམས་ལ་ཡོང་གི་རང་མི་འདུག་གིས། ཕྱག་རྒྱ་ཆེན་པོ་ནི་བདག་འཛིན་དང་ཉོན་མོངས་སྤྱི་དག་བྱེད་པ་ལ། དེ་ལ་ང་རྒྱལ་གཅིག་ཡོང་བའི་སྒོམ་ཆེན་དེ་ཀོང་པོའི་ཡུལ་ན་མར་རྒྱུག་ཅིག ཨ་ཀྱང་སློབ་དཔོན་དགེ་བའི་བཤེས་གཉེན་ཀུན། སྒོམ་གཅིག་རང་མ་བྱས་པའི་ཆོས་ཀྱིས་རང་གཞན་གཉིས་ཀ་ལ་ཕན་མི་ཐོགས། རང་གིས་མ་བསྒོམ་པར། གཞན་ལ་བསྒོམ་བཏབ་ཀྱང་མི་ཐེབས། ཀྱཻ⁽1729⁾ སྐལ་ལྡན་ཀུན། དེ་རང་ནི་གདན་ས་བ་སྐད་དང་། བླ་མ་བ་ཟེར་བ་འདི་རང་ལ་འབྱུང་ཉེན་ཆེ་བར་འདུག རིགས་རྒྱུད་རེ་ལ་སྙད་བཏགས་ནས། གཅུང་པོ་སྐད། དབོན་པོ་སྐད་བྱས་ནས། དད་ཟས་ཀྱིས་ཕོ་བ་བརྒྱངས། དར་ཟབ་དང་གོས་ལེགས་པ་རེའི་སྦུབས་སུ་ཞུགས། རིན་པོ་ཆེའི་མིང་རེས་བརྒྱན་ནས་ཆེ་ཐབས་རེ་བཙལ་ཏེ། རང་གིས་ཉམས་སུ་མྱོང་བའི་མྱོང་ཆ་དང་བསྟུན་ནས་གདམས་པ་གདབ་རྒྱུ་མེད་པས། །རྗེ་གོང་མའི་གསུང་སྒྲོས་རྣམས་ལ་བང་ཆེན་འཕྲིན་ཡིག་ཀློག་པ་འདྲ་བ་གཅིག་བྱས་ནས། ཕ་རོལ་པོའི་རྒྱུ་ཚོད་དང་སྦྱར་ནས་གསུང་རྒྱུ་མེད་པར་མུན་པའི་འབེན་ལ་མདའ་འཕེན་པ་ལྟར་ཐོག་ཏུ་ཕེབས་པ་ཤིན་ཏུ་དཀའ། བསམ་པ་བཟང་པོ་གསེར་ལྟ་བུ་མེད་པར། ཆོས་ཟབ་མོ་ཡིན་པས་གསེར་གྱི་མེ་ཏོག་ཙམ་རེ་དགོས་ཟེར་ཞིང་། གཞན་གྱི་ལོངས་སྤྱོད་རྣམས་ཅི་ཁྲེལ་བྱེད་པར་གདའ་སྟེ། མདོ་སྡེ་ལས། ལོག་འཚོའི་ནང་ནས་ལྕི་ཤོས་སུ་གསུངས་འདུག རྗེ་སྣ་ཕུ་བས་ཀྱང་། གདམས་པས་རྙེད་པ་འཚོལ་བ་དེ། །སྨན་གྱིས་བཙན་དུག་ཉོ་བ་འདྲ། །ཞེས་གསུངས་འདུག་སྟེ། ཤིན་ཏུ་མོད། འགྲོ་དོན་མཚན་ཉིད་པ་གཅིག་བྱེད་ན། ཟང་ཟིང་མེད་པར་འགྲོ་ལ་ཆོས་ནི་རྗེས་སུ་སྟོན་ཅེས་བཤད་དེ། དུས་དིང་སང་ཀུན་དེ་ལས་ཟློག་ནས་བྱེད་པར་གདའ་སྟེ། སངས་རྒྱས་ཀྱི་ལམ་དུ་མི་འགྲོ་ཞིང་དེས་གཞན་རྒྱུད་གྲོལ་བར་མི་སྲིད། ཉམས་སུ་མྱོང་བའི་རྟོགས་པ་ཐུན་མོང་མ་ཡིན་པ་རེ་མེད་ན། རིགས་རྒྱུད་ཡིན་པས་ཅི་ལ་ཕན། གེགས་ནི་མི་སེལ། བོགས་ནི་མི་ཐོན། འགྲོ་དོན་དུ་རྫུས་པའི་འཁོར་བའི་སྒྲུབ་ཐབས་ཀྱིས་བྱེད་པ་རང་ཅི་བྱེད། ཧ་ཧ་ཧ་གསུངས། སྔོན་གྱི་རྗེ་བཙུན་ཆེན་པོ་ལ་གདན་ས་རང་འཚལ་ལམ་ཞུས། ཁོ་བོ་བསྟན་པ་ལ་མི་འཇུག་གསུང་སྐད་པ་དེ་མད་པར་འདུག གྲྭ་པ་གསར་རྙིང་དུ་ཕྱེད། ཆགས་སྡང་རེ་བསླབས། ཚིག་ཁྲིད་རེ་ལ་བརྟེན་ནས་སེམས་ངོ་སྤྲོད་པར་བྱེད་དེ། དེས་དོན་རྒྱུད་རྩ་བ་ནས་ཆད་འགྲོ་བ་ལགས་མོད། དེས་ན་ཁོ་བོ་གདན་ས་དང་བློས་ཆུང་ལ་མི་དགའ་བས། ཁྱེད་རྣམས་ཀྱང་བློས་ཆུང་མ་བྱེད་ཅིག གདན་ས་ཡང་མ་འཛིན་ཞིག་བྱ་བ་དེ་དུས་རྟག་ཏུ་ཟེར་བ་ཡིན་མོད། ཁོ་བོ་ཀུན་རྗེ་མི་ལའི་རྣམ་ཐར་ལ་འཆང་བ་ཡིན་གསུངས། སེམས་ཅན་སྨིན་གྲོལ་ལ་བཀོད་པའི་གདན་ས་བྱུང་ན་ཁོ་བོ་ཡང་ཤིན་ཏུ་འཐད་དེ། དེ་མི་ཡོང་བ་རུ་གདའ་བ། སློབ་དཔོན་ཀུན་རང་རང་རེའི་ཤུལ་འོ་མ་སྟོངས་པ་རེ་བཞེད་བཞེད་ནས། ཨན་དབོན་རེ་གདན་ས་བཞག ཆགས་སྡང་མི་ནག་པ་བས་ཆེ་བ་རེ་བྱས། གྲྭ་པ་བུ་སློབ་ཡོན་བདག་ཐམས་ཅད་གཉིས་གཉིས་སུ་ཕྱེ་ནས་ཆགས་སྡང་བྱས་པས་དམ་ཚིག་ཉམས་ནས་མཐར་དཔོན་སློབ་ཐམས་ཅད་རྡོ་རྗེ་དམྱལ་བར་འབྱོན་འཚལ་བར་གདའ་བ། །དེས་ན་ཚེ་འདིའི་འདུན་མ་ཐམས་ཅད་རྒྱངས་ཀྱིས་བོར་ནས། རི་ཁྲོད་ཀྱི་དགོན་པར་ལྟོ་གོས་ལ་གྱོང་བཀུར་ནས་བསྒོམས་པས། སྟོང་ཉིད་སྙིང་རྗེའི་རྦ་ཀློང་ཆེན་པོ་འཁྲུགས་ནས། རྟོགས་པ་ནམ་མཁའ་ལྟ་བུར་ཤར་ཏེ། མཉམ་རྗེས་ཀྱི་འཛིན་པ་དག སེམས་ཅན་རྣམས་ལ་བརྩེ་བ་རྒྱུན་མི་ཆད་ཅིང་རང་འདོད་ཏིལ་གྱི་ཤུན་པགས་ཙམ་ཡང་མེད་པར་སོང་ནས། འཁོར་གྱི་ལོག་བསྒྲུབ་ཐམས་ཅད་བཟོད་པ་སྟོང་ལམ་ཆེན་མོ་ལྟར་སོང་ཙ་ན་འགྲོ་དོན་བྱེད་པ་ལགས་མོད། རང་འདོད་མ་ཟད་པར་སློབ་དཔོན་རེ་བྱས། ཆོས་ཚིག་བཞི་པར་བཤད་ཀྱང་། མཆོད་པ་དང་འབུལ་བ་རེ་དགོས་པར་གདའ་སྟེ། དེ་ནི་ཆོས་བཙོང་བའི་རིན་ཟ་བ་ཡིན་ཏེ། ཆོས་བདག་གིས་སྙིང་ཁྲག་འཐུང་བའི་ཚོད་ཡིན། དེ་ཅི་བྱས་ན། རྗེ་བཙུན་ཆེན་པོས། མཁའ་འགྲོའི་ཆད་པས་འཇིགས་འཇིགས་ནས། །སྔར་ཡང་ནོར་ཕྱིར་ཆོས་མ་བཙོངས། །ད་ཡང་ཞུ་རྟེན་ཡོང་མི་འཚལ། །ཅེས་གསུངས་པ་ཡང་དེ་ལ་དགོངས་པ་ཡིན། སློབ་མ་སྡུག་པ་རྣམས་ལ་དཔྲལ་རྡོ་རེ་བཏགས་ནས་འགྲོ་ན་འགྲོར་མི་སྟེར། སྡོད་ན་སྡོད་དུ་མི་སྟེར་བར་དམ་ཚིག་གི་ར་བར་འཇུག་པར་གདའ་བ། རྗེ་འགྲོ་མགོན་གྱི་ཞལ་ནས། སློབ་དཔོན་བདུད་དུ་བབས་ན་དམ་ཚིག་ར་བར་འཇུག ཆོས་ཀྱི་འཇུག་སྒོ་ལོག་ན་དད་ལྡན་ངན་སོང་ལྟུང་། །ཞེས་གསུངས། དེས་ན་མཚན་ཉིད་དང་ལྡན་པའི་བླ་མ་རེ་འཚོལ་བ་གལ་ཤིན་ཏུ་ཆེ་གསུངས། རང་འདོད་མ་ཟད་པའི་སློབ་དཔོན་རེ་བྱས། ཕྱོགས་རིས་ཀྱི་ཐག་པ་རེ་བཏགས། འཁོར་བཟང་ངན་དུ་ཕྱེ། སྙོམས་ཆུང་རྣམས་རེ་རེ་གཉིས་གཉིས་སུ་བོར། ནོར་རྫས་གང་ཆེ་བ་ལ་སློབ་མའི་གཙོ་བོ་རེ་བྱེད་ཀྱིན་གདའ་བ། རྗེས་གྲུབ་ཐོབ་ཆེན་པོའི་ཞལ་ནས། འཁོར་གང་ན་ངན་དགུ་སྐྱོང་བ་འདི། །སྙིང་རྗེས་འགྲོ་དོན་བྱེད་པ་ཡིན། །ལེ་ལོ་ཆེ་སྙོམས་མི་དགོས་འཚལ། །ཅེས་གསུངས་གདའ་སྟེ། དུས་དིང་སང་གི་སློབ་དཔོན་ཀུན་ལ་ཟང་ཟིང་གི་འབུལ་བའམ། ལུས་ངག་གི་ཞབས་ཏོག་མེད་པར། ཚེ་འདི་བློས་བཏང་ནས་ཆོས་བྱེད་པའི་སྤྲང་པོ་དེས། སློབ་མའི་གོ་མི་ཆོད་པར་གདའ་བ། འདིས་ང་ལ་འབུལ་བ་བྱས། འདིས་མ་བྱས། འདིས་ང་ལ་ཉན་པོ་བྱས། འདིས་ང་ལ་ཉན་པོ་མ་བྱས་མོས་གུས་ཆུང་བར་འདུག་ཟེར་ཞིང་། གཉིས་འཛིན་དང་ཆགས་སྡང་འབའ་ཞིག་བྱེད་པའི་འགྲོ་དོན་གྱིས། སུ་ཡི་རྒྱུད་གྲོལ་བར་ནུས། བླ་མ་ཆགས་སྡང་དང་གཉིས་འཛིན་ཡོད་ཀྱི་བར་ལ། སློབ་མ་ལ་ཡང་ཡོང་བ་ལས་འོས་མེད། དེས་ཆགས་སྡང་དང་གཉིས་འཛིན་རྩ་བ་ནས་དག་པ་གཅིག་དགོས། བླ་མ་མཚན་ཉིད་དང་ལྡན་ན་སློབ་མ་དེ་ཕྱོགས་གཞན་དུ་འགྲོ་རུང་ཟང་ཟིང་གི་འབུལ་བ་མེད་རུང་། ལུས་ཀྱི་ཞབས་ཏོག་ལ་སོགས་པ་མེད་པར་འདུག་ཀྱང་། གཏིང་ཆོས་རང་བྱེད་ཅིང་འདུག་ན། དེས་ཆོག་པ་ཡིན། ཆོས་རྗེ་རས་པ་ཀུན་བློས་སྣ་ཐུང་ཐུང་ཡོད་པ་རྣམས་ལ་ནང་པའི་ལས་ཀ་མི་འཆོལ། དྲེད་ནས་འགྲོ་གསུངས། སློབ་མ་ཁྲིད་ཚར་བ་རྣམས་ལ་ཡང་། རྒྱལ་ཁམས་བསྐོར་དུ་སོང་ལ་དགེ་བའི་བཤེས་གཉེན་ཀུན་ལ་ཆོས་ཞུས་མོས་གུས་བགྱིས་ལ། ལས་འབྲེལ་གང་ན་ཡོད་མི་ཤེས་གསུངས་ནས་གཏོང་བར་འདུག སེམས་ཅན་སྨིན་གྲོལ་ལ་འཁོད་ནུས་བྱུང་ན་རང་གི་འཁོར་དུ་མ་འདུས་པས་ཅི་ལྟོ། མཚན་ཉིད་དང་ལྡན་པའི་བླ་མ་ལ་བྱ་བ་དེ། འཁོར་ལ་དཔྲལ་རྡོ་མི་འདོགས་པར་ཆོས་ལ་ཕྱོགས་རིས་མེད་པ་གཅིག་དགོས་པ་ཡིན། རྒྱ་གར་གྱི་གྲུབ་ཐོབ་ཀུན་གདམས་པ་རེ་བཏབ་ནས་སློབ་མ་དེ་ཐོ་ཕྱིར་ཡང་མི་འཇོག་པར་བསྒོམ་དུ་གཏོང་བར་འདུག དུས་དིང་སང་ཀུན་སློབ་མ་རང་གི་རྩ་རུ་བྱས་ནས། ཞབས་ཏོག་དང་བསྙེན་བཀུར་བྱེད་པ་གཅིག་ལ་འཁོར་དུ་བྱེད་པར་འདུག་སྟེ། གཞན་རྣམས་ལ་འཁོར་དུ་མི་རྩི་བར་འདུག་པ། ཆོས་རྗེ་རས་པའི་ཞལ་ནས། སྙིང་རྗེའི་མངའ་རིས་མཐོང་ཙ་ན། །ལུང་ཆུང་མངའ་རིས་ཡི་དྭགས་ཡིན། །ཅེས་གསུངས། སྨིན་གྲོལ་ལ་མ་འཁོད་པའི་འཁོར་མང་ཡང་དགོས་པ་མེད་དེ། འཁོར་མང་སྡིག་སྦྲུལ་དོང་གང་འདྲ། །གསུངས། ཁོ་བོ་ཀུན་གྱིས་ཀྱང་འཁོར་ལ་དཔྲལ་རྡོ་འདོགས་མ་མྱོང་། དེ་རྣམས་སྤྱི་ལས་འཚལ་ན་འཕྲོས་པ་ཡིན་ཏེ། བླ་མ་གང་ཐོད་ཐོད་ཀྱིས་བསྒོམ་བཏབ་ཀྱང་མི་ཐེབས། རང་ལ་བསྒོམ་མེད་པའི་སྟོབས་ཀྱིས། ཐབས་ཀྱི་ཆ་སྤྲས་སྤྲོས་མང་པོ་རེ་བསླབས་ནས། གནས་པ་རེའམ། གོ་ཡུལ་བག་ཙམ་རེ་ལ་བརྟེན་ནས། སྡུག་པ་ཀུན་ཁང་ལ་ལྷན་རྒྱས་གཏོང་བ་ཡིན་མོད། རང་གང་འགྲོར་ཆ་མེད་པར་གཞན་རྒྱུད་འཁྲིད་པར་འདོད་པ་ཕུང་འདྲེ་ཆེ་ཤོས་རང་ཡིན། དད་པ་ཅན་གྱི་ཐར་པའི་སྲོག་རྩ་གཅོད་པ་དེ་ལས་སྡིག་ཆེ་བ་མེད་གསུངས། དད་པ་ཅན་གྱི་ལམ་སྣ་འཁྲིད་པ་ལ་ཁོ་བོ་མ་བསྒོམ་པའི་ཆོས་བློས་ཆུང་ལ་མི་དགའ་བ་དེ་ལྟར་ལགས་སོ། །རང་གིས་མ་བསྒོམས་པར་ཕ་ཏ་ཡང་བསྒོམ་དུ་མི་འདོད་པས། བསྒོམ་འདེབས་པའི་གདམས་ངག་ལ་རང་གི་བསྒོམ་པ་ལས་ལྷག་པ་མེད། ཚོགས་པ་སྐྱོང་བའི་གདམས་ངག་ཡང་བསྒོམ་པ་ཡིན་གསུངས། ཡང་ཐབས་ཀྱི་ཆ་ཡིས་སྒོམ་བཤིག་པ་ནི། ཚན་གཅིག་ལ་ཁྱོད་རང་གི་སྒོམ་དེ་མ་བསྒོམ་པར་ཐ་མལ་དུ་ཞོག་ཅིག་བྱས་པས་རང་ངོ་འཕྲོད་པ་ཡང་ཡོད། དེ་ལ་མ་འཕྲོད་ན་རྟོག་པ་སྒོམ་དང་བསྲེ་བ་ནི་འདི་སྐད་དུ་བྱ་སྟེ། ད་རྟོག་པ་ཆེད་དུ་འཕྲོ་རུ་ཆུག་ལ་ཡུལ་དེ་རུ་གློད་ལ་ཞོག་ཅིག་བྱས་ལ་བཞག དེ་ནས་རྟོག་པ་དེ་སྟོང་པར་འཆར་གྱིན་འདུག་གམ་མི་འདུག་བྱས་པས། སྒོམ་སྐྱེས་ན་ཁོ་ན་རེ། རྟོག་པ་དེ་རང་ཡུལ་ཐོག་ཏུ་ཡལ་ནས་འགྲོ་ཡིན་གདའ་ཟེར་བ་འོང་། ཁོ་ལ་རྟོག་པ་དེ་རང་སྒོམ་དུ་འདུག་གམ་མི་འདུག་བྱས་པས། དེ་འདུག་པ་དང་སྒོམ་ལ་ཁྱད་མི་འདུག་ཟེར་དུ་འོང་གསུངས། རྩ་ཆད་དུམ་བུར་སྒོམ་གསེབ་གདབ། །ཅེས་པ་ནི། རྟོག་པ་དེ་ཉིད་དྲན་པས་ཟིན་པ་དང་། དེ་རང་དག་ལ་སྒོམ་དུ་འཆར་བས་རྩ་བ་ཆད་པ་ཡིན། དེ་ལྟར་དྲན་པས་ཟིན་ཚད་སྒོམ་དུ་ཡོང་། མ་ཟིན་ཚད་རྟོག་པར་ཡོང་བས། དུམ་བུ་ཟེར་བ་ཡིན་གསུངས། དེ་ཡན་ཆོད་རིག་ཏུ་ངོ་སྤྲད་པ་ཡིན་གསུངས། ད་ཡུལ་ཐོག་ཏུ་ཁྲིད་ན་འདི་ལྟར་མིག་དང་ཉེ་བའི་གནས་སུ། སྣང་བ་འདི་ཉིད་སྒོམ་དང་བསྲེ་ཞིང་ཡུལ་དེར་གློད་ལ་ཞོག་མིག་བཙུམས་པའི་དུས་སུ་ནག་མུན་ནེ་བ་དེ་དང་བསྲེ་ཞིང་ཡུལ་དེར་ལྷོད་གློད་ལ་བཞག་པ་སྔར་བཞིན་བསྲེ། དེ་ནས་སྣང་བ་འདི་རང་ཁྱོད་རང་གི་སྣང་བར་འདུག་གམ་མི་འདུག་བྱས་ལ་དྲི། སྤྲོས་བྲལ་གྱི་དུས་སུ་སྣང་བ་རང་སེམས་ཀྱི་གོ་བ་སྐྱེ་བ་ཡིན་པས། །དེའི་གནད་ཀས་དེ་ལྟར་དུ་འདུག་དེ་རང་གི་སེམས་འཆར་བར་གདའ་ཟེར་ཡོང་། འོ་ན་སེམས་ནི་སྒོམ་དུ་འདུག་ཙ་ན་སྣང་བ་དེ་སྒོམ་དུ་མི་འདུག་གམ་བྱས་པས་གདའ། སེམས་ཡུལ་ལས་འཕྲོས་པ་དེ་རྟོག་པར་འདུག རྟོག་པ་དེ་སྒོམ་དུ་འདུག་པས། སྣང་བ་མང་སྒོམ་དུ་གདའོ་ཟེར་འོང་གསུངས། དེ་ལྟར་ཉོན་མོངས་པ་དང་བསྲེ་བའི་ལམ་ཡང་གཤའ་མ་དེ་སྒོམ་དུ་འདུག་པས། ཉོན་མོངས་པ་དང་རྣམ་རྟོག་མེད་པར་སྒོམ་མི་ཡོང་བ་འདུག་གམ་བྱས་པས་གདའ་ཟེར་འོང་། འོ་ན་ཉོན་མོངས་པ་དང་རྣམ་རྟོག་ལ་མེད་ཐབས་མི་འདུག་གི་བྱས་པས། དེ་བཞིན་དུ་གདའོ་ཟེར་འོང་གསུང་། དེ་ལྟ་བུ་དྲིས་པས། སྔར་འདྲིས་ཀྱི་མི་དང་འཕྲད་པ་བཞིན་དུ། ཨ་ཙ་མ⁽1729⁾ ང་རང་ཆོས་མ་བྱས་ཙ་ནའི་ཤེས་པ་དེ་ཀར་འདུག་པ་ལ། བླ་མས་ཡང་བཅོས་ལ་དེ་ཙམ་ཅི་དགོས། ཐ་མལ་གྱི་ཤེས་པ་འདི་རང་ཡིན་གསུངས་པས་ཆོག་པར་འདུག་པ་ལ་སྙམ་པ་འོང་། དེ་དུས་བླ་མ་ལ་སངས་རྒྱས་དངོས་ཀྱི་འདུ་ཤེས་སྐྱེ། དེའི་དུས་སུ་ངོ་སྤྲོད་རྫོགས་པར་གདབ་བོ། །ཐུན་བཞི་པ་སྦྱོར་བཞིའི་རིམ་པ་ལོགས་ན་གསལ་བས་འདིར་མ་བྲིས་སོ། །རྗེ་རྒོད་ཚང་པའི་ཕྱག་རྒྱ་ཆེན་པོའི་ཞ